b'\n_START_ARTICLE_\nTigranes ang Dakila\n_START_SECTION_\nPamumuno\n_START_PARAGRAPH_\nNapunta sa trono si Tigranes noong may 45 taong gulang na siya. Sa panahong ito, una muna siyang bihag ng isang hari ng Parthia subalit nabili niya ang kanyang kalayaan sa pamamagitan ng paghahandog ng bahagi ng Armenya sa haring nagbilanggo sa kanya. Nang makalaya, agad na pinalawak ni Tigranes ang kanyang kaharian. Bilang panimula, nilusob niya ang Parthia, kung saan siya naging bihag ng hari nito. Paglipas ng mga taon, nakuha rin niya ang Sirya, hilagang Mesopotamya (kabahagi ngayon ng Irak), at Penisya (Phoenicia o Fenicia) na kabahagi ngayon ng Libano, at Israel._NEWLINE_Dahil sa paglawak ng kanyang imperyo, naging kaalitan niya ang Roma. Noong 66 BK, nagapi siya ng Romanong heneral ng hukbong panlupa na si Gnaeus Pompeius. Napasuko siya at naging isang taong alipin o basalyo. Pagkaraan nito, naglaho na ang kaniyang Imperyong Armenyo.'